Зыгъэпсэхугъуэ махуэм
Лъэпкъ шхыныгъуэхэр
Дэ купщIэ зыхэлъ хьэлыуэ
Дэ купщIэ гъэлыгъуар щхьэл цIыкIукIэ яхьэж е лыхьэжым щIагъэкI. Шыуаным тхъу иралъхьэри ягъэткIу, абы гуэдз хьэжыгъэ хакIутэри, зэIащIэурэ, тхъуэплъ дахэ хъуху ягъажьэ. МафIэр цIыкIу ящIри, бэлагъкIэ зэIащIэурэ, дэ хьэжар хакIутэ, зы дакъикъэ хуэдизкIи ягъэжьэж. Шыуаныр пэшхьэкум зэрытету фошыгъупс гъэвар хакIэри, бэлагъкIэ зэIащIэурэ фIыуэ зэхагъэзэрыхь.
Хьэлыуэ пщар, зэрыпщтыру, дагъэ зыщыхуа Iэнэм тралъхьэри, IэкIэ яубэ, зэпэплIимэу е хъурей пIащIэу, и Iувагъыр см 2,5-3 хъууэ. ТIэкIу ягъэупщIыIури, сэ жанкIэ яупщIатэ IупщIэурэ. КъыпыупщIахуэхэр шху щIыIэм хакIутэри яшх.
Фошыгъупсыр зэращIыр: псы хуабэм фошыгъур хакIутэри зэIащIэурэ, тхъурымбэри къытрахыурэ, ткIуху, дакъикъи 10-12-кIэ, ягъавэ, иужькIэ бинткIэ языж.
Халъхьэхэр: дэ купщIэ гъэлыгъуауэ — г 800, тхъууэ — г 200, фошыгъуу — г 450, псыуэ — г 450, гуэдз хьэжыгъэу — г 50.
«Адыгэ шхыныгъуэхэр» тхылъым къитхыжащ.
Псалъэжьхэр
Хьэм и кIэм утеувэмэ, къодзакъэ
Хъуэр зымыщIэм хъуэрыбзэ жумыIэ.
ХьэщIэр гъафIэ, цIыхуфIыр лъытэ.
ЦIыхуфI и тхьэкIумэ дэгущ.
Хьэм и кIэм утеувэмэ, къодзакъэ.
Щыгъын хьэху нэхърэ — щыгъын фаджэ.
ЩIалэм ебгъэлъагъур и гъуэгущ.
ЩIэ ягъэIущ щхьэкIэ, жьы яущиижрэ?
Нэщэнэхэр
Бжьыхьэм уэсыр пасэу къесмэ…
Къуалэбзур гувауэ щIыпIэ хуабэм лъэтэжмэ, щIымахуэр ткIиинукъым, пасэу лъэтэжмэ, щIымахуэр щIыIэнущ.
Бжьыхьэм уэсыр пасэу, куууэ къесмэ, гъавэщIэр бэв хъунущ.
Бжьыхьэ тхьэкIумэкIыхьыр уэдмэ, уэс щIагъуэ щыIэнукъым, пшэрмэ — уэсышхуэ къесынущ жаIэрт.
Шыугъэ яIэщIэкIамэ е шыгъу иракIутамэ, унэм къаугъэ къихъуэнущ жаIэрт.
Къуажэхьхэр
КIапсэу щыIэм я нэхъ кIыхь
Чы матэ унэ,
Унэ гъавалъэ
КIапсэу щыIэм
я нэхъ кIыхь,
Ауэ зыми хуэмышыхь.
Iэлъэныкъуэ шэмэдж,
Шэмэдж къазыдзэ.
Выгуи шыгуи
щыземыкIуэ,
Унищэ зекIуапIэ.
Зи лъэр пхъэм хэлъ,
Зи щхьэр пхъэм телъ.
ЖЭУАПХЭР: Ду. Гъуэгу. Губгъуэ. ГъущI гъуэгу. ГущI Iунэ
Зэхэзылъхьар Щоджэн Леонидщ.
Гупсысэ
Уахътыншэ
ГъащIэр зэзгъэщхьыр тхылъышхуэ гуэрщ, езы цIыхум итхыжрэ къыдигъэкIыжу. Ауэ ар хьэзыр, нэщIыса щыхъур дунейм уи щIыб къыщыхуэбгъазэрщ, иужьрей точкэр щыбгъэувыр уи гъащIэ Iыхьэр щыбух дакъикъэрщ. Ди Тхьэшхуэрщ редактор нэхъыщхьэу а тхылъым хуэувыр, абы иIэнкIэ хъуну сюжетри зи IэмыщIэ илъыр аращ.
Сурэт щхъуэкIэплъыкIэхэмкIэ гъэнщIауэ къыщIидзынуми, псэр зыгъэжабзэ, гур зыгъэгъу теплъэгъуэхэм уащыхуэзэнуми, таурыхъ хьэлэмэтыщэу и кIыхьагъкIэ щIэбджыкIынуми е нэпс шыугъэкIэ напэкIуэцI куэд бгъэнщIынуми — зыкъомкIэ зэлъытар тхылъыр зытхырщ.
Нэмытхыса хъуа тхылъым и напэкIуэцIхэм дерс къызыхахын ирагъуатэрэ упэмылъэщу пфIызэрадзэкIмэ, тIэунейрэ уи кIэн къикIащ. Аращ дэтхэнэ зы авторми и хъуэпсапIэр. НэхъыбэжкIэ Алыхьым и нэфIыр къыщыпщыхуар тхылъыр къахуэбгъанэрэ уэ ущамыгъуэтыжым деж абы и напэкIуэцIхэм ириплъэж, щIэзыджыкIыж, уи цIэр фIыкIэ зыгъэIу уи ужь къинамэщ. Апхуэдэ тхылъ щхьэпэ дунейм къытезынэ цIыхум и псэр Уахътыншэщ, и IэдакъэщIэкIымрэ и гуащIэдэкIымрэ лIэщIыгъуэкIэрэ лъэпкъым къыдокIуэкI, и акъылыр иригъэлажьэу, и дуней гъащIэм гъуэгугъэлъагъуэ къыщыхуэхъуу.
Удз гъэгъа
Апхуэдизу уелIалIэу, уахуэнэхъуеиншэу си псэм и губгъуэм удз гъэгъа щхъуэкIэплъыкIэ къомыр щхьэи щыбгъэкIат, я къуэпси, я лъэдакъи, я жэпкъи, я купкъи зэрызэщIыгъуу къиптхъыжу нэгъуэщIым ахэр саугъэт щахуэпщIыжынум? Ауэ уэ пщIэххэркъым икIи зыкIи ущыгъуазэкъым псынэпс къабзэм хэбэукIыу хэхъукIа а удз гъэгъахэм гур зыгъэфI, зыгъафIэ мэ гуакIуэ гуэри къазэрыпимыхыжыр — къинащ ахэр си пкъым, къыщынащ си деж игъащIэ псокIэ уи фэеплъу. ПщIэрэ, щIэх дыдэ гъуэлэнущ сакIэлъыIэбэурэ, сакIэлъыпыхьэурэ степхыжу уежьэжа а гъэгъахэм я къапщIий телъыджащэхэр. ГъащIэ мащIэ дыдэщ абыхэм къапэплъэр — си нэпс шыугъэу ятелъэдам псынщIащэу щIигъэлIэнущ я пкъыр, щIиудынущ я лъэр. Хьэуэ, буныкъум къыщымынэу, ныкъуэдыкъуэу къэбгъэна си гум къыпхуэкIыу аракъым Iей гуэри. Ар хуейкъым уэ гъащIэм и дахапIэ дыдэр къыплъысыну фIэкIа. Къыпхуохъуапсэ насыпым и курыхыр, и уэрыпIэр толъкъуну къыбжьэхидзэну. Ауэ лIо сыбгъэщIэнур — схуэшыIакъым, схуэубыдакъым си нэпс?!
Хэт и гугъэнт, теплъэкъукI лъэпкъ уимыIэу, IэфIагърэ гуапагъкIэ упсыхь зэпыту апхуэдиз зэманкIэ, нэ фыгъуэ зытрамыгъаплъэми ярейуэ, къэбгъэкIа, къэбгъэхъуа удз дахэ къомым зэуэ лъапсэрыхыр къахуэбгъэкIуэжыну, уIэгъэ тебдзам ухуемыплъэкIыжу IэплIакIуэу зэщIэпкъуэу уежьэжыну?! Ауэ, итIани, си гур пхуэмыгъуэщ, пхуэпIейтейщ — сыхуейкъым си нэпс схуэмышыIам и зэран гуэри къокIыну. Сигу къикIэзызыкIым мы дуней псор зэрыщIиупскIэр зэхыумыщIэу къанэркъым уэ, дауи. Абыи сегъэгумэщI, сытошыныхь удз гъэгъа тхьэмпэхэр игъуэ нэмысу къыпигъэлъэлъыжынкIэ, къудамэ джафэхэр уи IэмыщIэм къринэнкIэ. Си деж гурыфIыгъуэу къыщыбнар зы закъуэщ — епэрымэ гуакIуэу си Iэпкълъэпкъ псом къинарщ, мащIэ-куэдми, сыпсэуху сыкъэзымыбгынэнурщ, щIы IэнэщIу къэбгъэна си псэр банэ кIыпIэм хуэкIуэныр ауи хуэзымыдэнурщ.
Жэмбэч Рабия.
ГъащIэм куэд къыщохъу
Джэдыгури фочри дагъэкIуащ
Ельциным щихьэмтетыгъуэ, щхьэж лъэкIыр щызрилъэфалIэ зэманым Хьэмзэт мэл зыбгъупщI зэригъэпэщат. Ар хыхьэхэкI зиIэ, къуажэдэсхэр зыщышынэ гуэрт. Арати, Хьэмзэт къуажэбгъум щиIэ щIапIэм щиIыгъ мэлхэм ящыщу тIур зы жэщ гуэрым фIадыгъуащ. «Мэлхэр сызэрейр ящIэ хъунтэкъыми аращ, ахъумэ, уэлей, сэ къысщымышынэу къызэмыдыгъуэнIат», — жиIащ.
ЕтIуанэ жэщми аргуэру и зы мэл ягъэкIуасэ. «Уэлей, хэту щытми, а къызэуэсар хэзгъэбэгэнмэ», — жери, фочыр и плIэм иредзэ, дунейр тIэкIу щIыIэтыIэти, мыпIыщIэн щхьэкIэ джэдыгу къыздещтэ, пэлыщтоф ныкъуэфI щIрегъэубыдэжри, чэтым пэгъунэгъуу щищIа гуэщым щIэт гъуэлъыпIэм йогъуалъхьэ. Жэщыбг пщIондэ жеякъым — зэщIэдэIукIыу хэлъащ. Нэхущым къызэщыумэ, и мэл къэнэжари мэхь-мэхь, и джэдыгури, и фочри — бгъуэтмэ къащтэ.
Утезмыдзэмэ, сызэгуоуд
Джылахъстэнейм и колхоз нэхъ ин дыдэхэм ящыщ зым и унафэщIыр губгъуэм ихьауэ елъагъу: Iэхъуэр мэжейри удзыпцIэм хэлъщ, былымхэр гъавэм хыхьауэ Iисраф зэтращIэ. Хозяйствэм и тхьэмадэр лIы пIащэжьт, Iэчлъэчт, бэнэкIэ хуитымкIэ спортым и мастерт. Ар къэгубжьауэ Iэхъуэм бгъэдыхьащ, епхъуащ, и щхьэщыгум нэс иIэтри, жиIащ: «Сыт уэсщIэнур? Утызодзэри — узэгуоуд, утезмыдзэщи, сэ сызэгуэудынущ».
Саут СулътIан.
ЖыIэгъуэхэр
БлэжьынуIамэ, еужьэрэкI
Пэжым губжьыр, ауаныр, гушыIэр щызэхэухуэнащ.
Пэжыр бакъуэр пэжщ, пцIым теувэмэ.
ПцIыр сыт щыгъуи ящIэу яупс, ауэ пэжым гу лъамытэжу къажьэдоху.
ТIэкIу-тIэкIу мызахуэ щыIэкъым, аращ зым адрейр щIигъэкъуаншэр.
ЖыIэкIэмыщIэм гупсысэ дахэри фэладжэ ещI.
ЗыжраIэ мыхъум ираIуэкI.
КIэщIу пхужыIэнур умыгъэныщкIу! (Гупсысэр зэпылъэфамэ, псалъэ зэхуакухэм докIуэдэж).
Псалъэм дэкIуэда макъами, макъамэм дэкIуэда псалъи, тIури хэзыгъэкIуэдэж икIи къыдэзыхыж уэрэджыIакIуи щыIэщ.
ПсалъэкIэ зэIыпщIар IуэхукIэ зэрыпхузэIыхыжщ.
Псалъэр жьы хъуху псэумэ, уахътыншэщ.
Псалъэр кIыхьмэ, псалъэмакъщ.
Уэ сыт ухуейми, дауэ ухуейми жыIэ — псалъэм кърах и мыхьэнэщ.
БлэжьынуIамэ, еужьэрэкI, умыщIэнуIамэ, щIэбдзагъэххэщ.
ЖепIэнуми зыжепIэнуми япэщ зэрыжыпIэнур.
ЖиIэр зи зэхуэдэр уи фIэщ пщIы хъунущ.
Зи ужь уитыпхъэм ипэ уимылъадэ, зяпэ уищыпхъэм, и ужь умыху.
ЗыгуэркIэ къыпщыгугъыу къыпхуащIэр хьэрэмщ.
Зым и зэран лейуэ умылъыхъуэ: щхьэж и щыуагъэр къолыж.
Зымышхыжынум и мэкъумэш щIэкIэм лажьэ закъуэ иIэкъым — пщIэншэ уадэр удынщ!
ЗыпшыIэфмэ укъыздыщIидзынум уихъу-уилъкIэ унэсыркъым.
ЗыпIэту упсэлъэн щыхуейм и деж, угупсысэу ущымысыж.
Бейтыгъуэн Сэфарбий.
Теплъэгъуэ
Дыкъыздэвгъафэ адыгэ къафэ!
ПщIэну щхьэпэщ
ЩIыжаIэр къызыхэкIар
ВакIуэ мэжаджэ. Лэжьыгъэм, адыгэ шхыныгъуэхэм епха терминщ. Япэу вакIуэ щыдэкIкIэ, ху хьэжыгъэм къыхащIыкIа мэжаджэ ягъажьэрти, ар гъуэмылэу здрагъэхьырт. Апхуэдэу «ВакIуэ мэжаджэ» чэзууэрэ ягъажьэрт дзейуэ зэгухьа унагъуэхэм.
Мэжаджэр инт, гу шэрхъ хуэдиз хъууэ. Зэрагъажьэр мыпхуэдэут. ЩIыр метр ныкъуэ хуэдиз и кууагъыу къратIыкIырт. Абы мафIэ иращIыхьырти, фIыуэ ягъэплъырт. ИтIанэ дэпыр къратхъурти, кумбым и джабэр екIуэкIыу шэдыгъуэ пхъафэкIэ къращIыкIырт, и кум тхьэрыкъуэф иралъхьэрти, абы хупцIынэр тралъхьэрт. Ар тхьэрыкъуэф тхьэмпэкIэ щIахъумэжырти, дэп, яжьэ пщтырыр тракIутэжырт. Зы жэщ-махуэкIэ апхуэдэу щагъэтт. ИтIанэ мэжаджэр кърахыжырт. Апхуэдэ мэжаджэр вакIуэ пщыIэм махуэ зытIущкIэ, уеблэмэ тхьэмахуэ псокIэ хурикъурт.
ВакIуэ пщафIэ. Лэжьыгъэм епха терминщ. ВакIуэм хэтхэм я шхыныр яхуигъэхьэзырыну зы цIыху хахырт. Игъашхэ цIыху бжыгъэм тещIыхьауэ абы къуэдзэхэр иIэт. ВакIуэхэм я шхыныр хэхауэ зыпщэфIым «ВакIуэ пщафIэкIэ» еджэрт.
ВакIуэ пщыIэ. Вэныр зэфIэкIыху къэмыкIуэжу вакIуэхэр губгъуэм щыIэу щытащ. Абыхэм папщIэ пщыIэ ящIырт, дзейуэ зэгухьахэр зэуэ щIэхуэу е гуп щхьэхуэ-щхьэхуэу. Апхуэдэ пщыIэм «ВакIуэ пщыIэкIэ» еджэрт. Абы зыщагъэпсэхурт, щыжейрт, зэгъусэу щышхэрт. Нэхъыжьым — вакIуэ тхьэмадэм — и Iизыныншэу зыри хуиттэкъым къуажэм кIуэжыну, нэгъуэщI IуэхукIэ гупым хэкIыну.
ВакIуэ тхьэмадэ. Лэжьыгъэ къызэгъэпэщыкIэм ехьэлIа псалъэщ. Гъатхэ вэн-сэныр къыщыблагъэкIэ, жылэр е хьэблэр зэхуэсырти, мэкъумэш щIэкIэм фIыуэ хэзыщIыкI, лэжьыгъэм хэзагъэ зы цIыхухъу тхьэмадэу хахырт. Абы и пщэ илът вакIуэ щыдэкIыну махуэр иубзыхуну, IэмэпсымэкIэ, IэпслъэпскIэ, выкIэ вакIуэлIхэр къызыхуэтыншэу къызэригъэпэщыну, гъукIэ, пщафIэ, выхъуэ къигъуэтыну, вапIэхэр яхузэпичыну, н.къ. Вэным щIадзэу ар зэфIэкIыху вакIуэ тхьэмадэм и унафэм псори едаIуэрт.
ВакIуэ шхын (ВакIуэ гъуэмылэ). Пасэу щIадзэрти, гъатхэ вэн-сэным адыгэхэм зыхуагъэхьэзырырт. А Iуэхугъуэхэм ящыщ зыт вакIуэдэкIхэм я гъуэмылэр къызэгъэпэщыныр. Абы къыхэкIыу хьэблэ-хьэблэкIэрэ е гуп-гупурэ зэхыхьэурэ выщIэ, мэл къащэхурти ягъашхэрт, хьэжыгъэ, дагъэ, кхъуей, нэгъуэщI ерыскъыпхъэхэр зэрагъэпэщырт. Мис апхуэдэу зэхыхьэурэ вакIуэхэм папщIэ ягъэхьэзыра ерыскъым «ВакIуэ шхынкIэ» е «ВакIуэ гъуэмылэкIэ» еджэрт.
Думэн Хьэсэн.
Фи лъэIукIэ
Ди нэхъыжьхэм къытхуэфщIам унафэ
Псалъэхэр Къанкъул ФIыцIэ, макъамэр Къэбэрдокъуэ Борис яйщ.
Е-ей,
Нэхъыжьхэм къытхуэфщIам унафэ,
Вагъуэижхэм дышэсынщи алъпу,
УафэхъуэпскIри тщIауэ дэ IумпIафIэ,
Къетхьэхыни ди Iэгу пцIанэм илъу.
Е-ей,
Нэхъыжьхэм къытхуэфщIам унафэ,
КъыфIэтхынкъэ уафэм лэгъупыкъур.
ХьэщIэ къакIуэм хуэтщIынщ санэхуафэ,
Едгъэлъагъуу дызэрынарт лъэпкъыр.
Е-ей,
Нэхъыжьхэм къытхуэфщIам унафэ,
«Мыхъун» псалъэр хабзэщ фпэдмыдзыжу.
Зедмыхьэжми ди пкъым илъу афэ,
Девгъэсакъэ щIыхьым дыхуэпэжу.
Е-ей,
Нэхъыжьхэм лIыгъэ фащэ дахэу
Къэхъу щIэблэщIэм дэ къытщыфтIэгъар
Идмыхын Iэпкълъэпкъым, дыкъэдзыхэу,
Ди къуршыжьхэр щIыхькIэ дымыбгъау.
Е-ей,
Нэхъыжьхэр гупым фыкъытхыхьэм,
Хабзэу дахэр ди Iэнэгум ейщ.
Саур уанэр лIыгъэм хузэщIэтлъхьэм,
Дэ зи напэр тхъумэр Къэбэрдейщ.
Е-ей,
Нэхъыжьхэм зефхьа щIакIуэ фIыцIэр,
ЛIыгъэм ипсыхьауэ къэвгъэнащ.
Зы лIыхъужьи темытхауэ фи цIэр,
Ди къуршыжьхэр сын фэеплъ тхуэфщIащ.
Псалъэзэблэдз
ЕкIуэкIыу: 5. Хадэм ирагъэувэ бзугъащтэ. 8. Гъунэгъухэм яйм хэмыгъуэщэн папщIэ джэдкъазым традзэ дамыгъэ. 10. Пхъэщхьэмыщхьэ: уи дзэр быдэмэ, пшхыну утегушхуэ хъунущ. 12. ЦIыху хьэлэл. 14. «СыкIуэнт нэхъ псынщIэу схузэфIэкIым — мычэму си шыр согъэлъэхъу, …, уэ фIыкIэ уигу сыкъэкIым, си гъуэгу кIыхь хъуну къызэхъуэхъу» — КIыщокъуэ Алим и усэ цIэрыIуэхэм ящыщ зым къыхэтха Iыхьэ. 17. Езыр мылъэтэфми, Iэзэу бадзэ къеубыд. 18. Джэдум сабий нэхъ цIыкIухэр зэре-джэ псалъэ. 21. Ди республикэм щыIэ псыежэх нэхъ инхэм ящыщ. 22. Егъэлеяуэ нэпсей. 23. Нартхэм я ныкъуэкъуэгъу лъэпкъ. 25. Зи кIуэцIыр нэщI, купщIэ зэрымылъ. 28. Мэзкуу щылажьэ ди лъэпкъэгъу физик, къэрал куэдым къыщацIыхуу. 29. Таурыхъ, псысэ, … 30. Псыми щIылъэми щыпсэуф псэущхьэ фэ Iув, хуэм дыдэу фIэкI земыкIуэу. 33. Латвием и къалащхьэ. 34. Письмо, газет, журнал хуэдэхэр здрашалIэ, цIыхум яхуэзыугуэшыж IуэхущIапIэ. 35. Мэж-джыт кIуэцIым хэтщ … джапIэ. 37. Мэкъу Iэмбатэ, кIапIынэ, Iэтэ, … 38. Дон псым адыгэхэр зэреджэу щытар. 40. Гу кIуэм … къыкIэреуд. 43. КъэкIуэну махуэр. 45. Ди лъэпкъэгъу, Къэрал думэм и депутат. 47. Адыгэ театрым и джэгуакIуэ Iэзэу щыта, РСФСР-м щIыхь зиIэ и артисткэ … Быхуэ. 48. Абы и зэран узыншагъэм хуабжьу екIыу жаIэ дохутырхэм. ИтIани ди цIыхухъухэм я нэхъыбэм къафIэIуэхукъым. 49. Лъэпкъым и тхыдэм теухуа хьэпшып, Iэмэпсымэ зэмылIэужьыгъуэхэр зыщIэлъ унэ.
Къехыу: 1. АдыгэлIым и ныбжьэгъу пэжу къэгъуэгурыкIуэ псэущхьэ. 2. Хьэцэпэцэ IэплIэ зэкIуэцIыпха. 3. Дин лэжьакIуэ, хеящIэ. 4. Зил къыпщIэмыузым уи … хуумыIуатэ. 6. ПсыцIэ, районыцIэ. 7. Ди зэманым щыIэ ахъшэ — гъущIуи тхылъымпIэуи. 9. Пасэрей Iэщэ зэрыпыджэ. 11. ДжэдыкIэ … 13. Теунэ Хьэчим, Сокъур Мусэрбий, ХьэкIуащэ Андрей, Къэжэр Пётр сымэ я къуажэ. 15. Нэхъапэм арат пщIантIэхэр къызэрахухьу щытар. 16. Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и Iэтащхьэ. 17. ХадэхэкI. 19. ГъукIэ Iэмэпсымэ. 20. Кхъуейлъалъэ зыдэлъ адыгэ шхыныгъуэ. 24. Къуажэм, районым, республикэм, къэралым я блэкIа зэман. 25. КIыщокъуэ Алим и усэ цIэрыIуэ. 26. Iэпслъэпсым щыщ. 27. Бгырыпхыщхьэ. 31. Тхылъым и «джанэ». 32. Кавказ Ищхъэрэм щыщ лъэпкъ. 36. Зи нэхэр куууэ ис. 37. Зи кIапэ лъэныкъуэр упIэщIа гъущI, пхъэ щызэгуаудкIэ къагъэсэбэпу. 39. А псэущхьэр гуфIэрт, «сыцIыху и гугъэу хьэр къызэбэнащ» жери. 40. Адыгэм зэрахьэу щыта псылъэшхуэ. 41. Мэш хьэуазэ. 42. Уа- фэ лъащIэм щызеджадэ «бжьэхуц» гуартэ. 44. Адыгэ псалъэжьым зэрыжиIэмкIэ, апхуэдэ цIыхур щыту малIэ. 46. … пыIэ.
Зэхэзылъхьар Мыз Ахьмэдщ.
Жэпуэгъуэм и 26-м ди газетым тета псалъэзэблэдзым и жэуапхэр:
ЕкIуэкIыу: 5. Пшагъуэ. 6. Лэдэх. 10. Танэ. 11. Блэгъу. 13. Хьэкъурт. 15. Щимэ. 16. Уэ. 17. Хъун. 18. Къунан. 22. Къэлэр. 23. Уэлий. 24. Щтауч. 27. Мэл. 28. Къру. 29. Шыгъу. 32. Брест. 34. Тхьэгъуш. 36. Пхъэбгъу. 38. Баку. 39. Шэ. 40. Тхъу. 41. ЩIыIуб. 43. Вандэ. 47. Лэпс. 48. Хъурмэ. 49. Псы-дзэ. 50. Аргъуей.
Къехыу: 1. Пшынэ. 2. ХьэмкIэ. 3. Елдар. 4. Хьэблэ. 7. Щтамылэ. 8. БгъуэнщIагъ. 9. Хьэщыкъ. 12. Сеныч. 13. Хьэлу. 14. Тхъуий. 19. Хур. 20. Елыркъэш. 21. Къущ. 25. Кхъулэ. 26. Пщы. 30. Меркель. 31. Хьэрычэт. 32. Бабыщ. 33. Тху. 34. Тхьэв. 35. Шатэ. 36. Пхъу. 37. Гъуабжэ. 42. Апэсы. 44. Ахърэт. 45. Дудакъ. 46. Аргъуей.
